Horloĝo de la longdaŭra nuno

La Horloĝo de la Longdaŭra Nuno (angle Clock of the Long Now) estas konstruota grandegula mekanika horloĝo desegnita por funkciadi 10.000 jarojn. La skipo kiu konstruos ĝin estas ero de la Fondaĵo de la Longdaŭra Nuno.

 Ideo 
"Mi volas konstrui horloĝon, kiu tiktakos unufoje jare. La montrilo antaŭeniros ĉiun jarcenton kaj la kukolo eliros ĉiun jarmilon por dek mil jaroj."

Tion diris Danny Hillis, inventisto kiu elpensis la ideon konstrui grandegan, plurjarcentan, plene mekanikan horloĝon kiel monumenton al estontecema pensado. Ĉi tiu ideo venis al Hillis en 1995 kaj, unu jaron poste, li kaj pluraj el siaj amikoj fondis neprofitcelan firmaon por konstrui la horloĝon kaj alimaniere stimuli estontecemajn pensadon kaj respondecon. Unu el la kunlaborantoj, komponisto Brian Eno, nomis la horloĝon "la Horloĝo de la Longdaŭra Nuno."

 Desegnaj principoj 
La konstruado de la horloĝo baziĝas sur kvin principoj:

 Longvivdaŭro: la horloĝo estos preciza eĉ post 10.000 jaroj; por eviti ŝtelo, ĝi ne enhavos grandvalorajn erojn
 Konservebleco: estontaj generacioj povos daŭre funkciigi la horloĝon, eĉ se ili havos nur Ŝtonepokajn ilojn kaj materialojn
 Travidebleco: la funkciado de la horloĝo estos plene komprenebla sen bezoni halti aŭ dismeti ĝin
 Skalebleco: por certigi, ke la fina horloĝo bone funkcios, eblos konstrui kaj kontroli malgrandajn pratipojn
 Evoluebleco: la horloĝo estos plibonigebla

 Ĝisdatigo 
Decembre 2007 tri pratipoj jam ekzistas: la plej frua montriĝas en la Scienca Muzeo de Londono kaj du pli freŝaj modeloj estas en la Muzeo de la Longdaŭra Nuno en San Francisko. La Fondaĵo de la Longdaŭra Nuno jam akiris geologie stabilan kavernon en monto ĉe Usona dezerto, kie la fina horloĝo estiĝos. Kvankam la projekto ne havas firman pretigdaton, ĝi bone antaŭeniras: Brian Eno jam komponis la horloĝtonojn kaj nuntempe la inĝenieroj desegnas la plenskalajn erojn.

 Celo 
Tia horloĝo, se sufiĉe impresa kaj bone farita, enkorpigus tempon. Ĝi estus vizitinda kaj pripensinda. Ideale ĝi ŝanĝos pensadon pri tempo tiel, kiel elkosmaj fotoj de la Tero ŝanĝis pensadon pri la medio. Tiaj ikonoj povas vere aliformigi homan pensadon.

 Eksteraj ligiloj 

 Fotoj de la pratipo kaj pluraj eroj estas videblaj ĉe http://www.longnow.org/
 Ĉefpaĝo por la Horloĝo ĉe la retpaĝaro de la Fondaĵo de la Longdaŭra Nuno
 "Horloĝaj principoj" 
 Bildoj, desegnoj por la unua pratipo 
 Progreso de la 10.000-jara Horloĝo  prelego de Danny Hillis en Septembro 2004 disponebla (anglalingve) en mp3 kaj Vorbis
 Artikolo en la gazeto "Wired" pri la horloĝo (en la angla), Majo 1998
 Artikolo en la gazeto "Discover" pri la horloĝo (en la angla), Novembro 2005 

 Referencoj 
 Stewart Brand, "The Clock of the Long Now: Time and Responsibility." Basic Books, 2000, ISBN 0-465-00780-5.

Kategorio:Tempo